„Þingmennska ekki lengur ævistarf“ (JGH)

Það hefur gengið á ýmsu í þessari viku. Hún byrjaði á kostulegu bréfi til Kæra Jóns frá Róberti Marshall. Þá kom mögnuð yfirlýsing frá Alfreð Þorsteinssyni um að hann væri ekki talnaglöggur maður. Vikan hefur samt einkennst af því að nokkrir reynsluboltar í pólitík sögðu frá því að þeir væru að draga sig í hlé. Þetta voru þau Halldór Blöndal, Sólveig Pétursdóttir og Margrét Frímannsdóttir. xml:namespace prefix = o ns = "urn:schemas-microsoft-com:office:office" /?

Þegar horft er til þess hvaða þingmenn hafa hætt á tímabilinu og ætla að hætta í lok þessa er ljóst að kynslóðaskipti eru að verða á Alþingi. Meðalaldurinn er að snarlækka. Ekki veit ég hvort það er til góðs – það er gott að hafa fólk með „aldur og fyrri störf“ á Alþingi. Í viðskiptalífinu er til dæmis farið að bera á því að forstjórar horfa til reynslu ekkert síður en menntunar þegar þeir ráða fólk til ábyrgðarstarfa.

Ég tók eftir því að Sólveig Pétursdóttur, forseti Alþingis, sagði í ræðu sinni á fundi fulltrúaráðs sjálfstæðisfélaganna í Reykjavík þegar hún tilkynnti að hún gæfi ekki kost á sér í prófkjör flokksins fyrir kosningarnar næsta vor að „þingmennska væri ekki lengur ævistarf“.

Sólveig sagði: „Ég stóð frammi fyrir því nú hvort ég ætti að helga líf mitt allt opinberum störfum, lifa lífi stjórnmálamannsins áfram eða snúa mér að öðrum viðfangsefnum. Ég hef á þessum 20 árum haft tækifæri til þess að koma mörgum málum á veg sem ég hef borið fyrir brjósti og mér finnst ágætt tækifæri til þess nú að söðla um og gefa öðrum tækifæri til að spreyta sig...Það er liðin tíð í þessu þjóðfélagi að stjórnmálastörf, þingmennska til dæmis, verði ævistarf nokkurs manns. Það er hins vegar mikilvægt að finna rétta tímann til að hætta, að fá að velja hann sjálf.“

Halldór Blöndal, fyrrum ráðherra og forseti Alþingis, sagði í vikunni þegar hann tilkynnti að hann myndi draga sig í hlé: „Starf stjórnmálamannsins er fjölbreytilegt og krefjandi, oftast skemmtilegt en getur orðið lýjandi þegar á móti blæs og maður kemst lítið áleiðis með þau mál sem maður er að berjast fyrir.“

Margrét Frímannsdóttir stendur einnig upp frá borði með reisn. Hún hefur verið í forystu fyrir tvo stjórnmálaflokka, Alþýðubandalagið og Samfylkinguna. Hún á einn stærsta þáttinn í því að Samfylkingin varð til með sameiningu Alþýðubandalags, Alþýðuflokks, Þjóðvaka og Kvennalistans – og hefur stundum verið sögð guðmóðir flokksins.

En þessi vika hefur ekki bara einkennst af því að reynsluboltar hafa gefið út yfirlýsingar um að þeir væru að draga sig í hlé – heldur hafa ýmsir af ungu kynslóðinni í pólitíkinni stillt kanónurnar og gefið kost á sér í ákveðin sæti í komandi prófkjörum.

Þar ber líklega hæst að Guðlaugur Þór Þórðarson hefur ákveðið að sækjast eftir 2. sæti á lista Sjálfstæðisflokksins í Reykjavík og fara þar með fram gegn Birni Bjarnasyni, eins og það hefur verið orðað. Þá hefur Illugi Gunnarsson, fyrrum aðstoðarmaður Davíðs Oddssonar, ákveðið að sækjast eftir þriðja sætinu á lista Sjálfstæðisflokksins í Reykjavík.

Ekki ber á öðru en að það stefni í talsverðan hasar hjá Samfylkingunni í Suðurkjördæmi því þingmennirnir Björgvin G. Sigurðsson, Lúðvík Bergsveinsson og Jón Gunnarsson tilkynntu í vikunni að þeir sækist allir eftir því að leiða lista Samfylkingar í Suðurkjördæmi í kosningunum næsta vor.

Það verður fróðlegt að sjá hvort hin nýja kynslóð þingmanna breytir landslaginu á næstu árum varðandi stjórnarsamstarf. Er til dæmis samstarf Sjálfstæðisflokks og Samfylkingar líklegri kostur með nýrri kynslóð – eða er kaffibandalag Steingríms J. Sigfússonar og Ingibjargar Sólrúnar niðurnjörvað. Drekkur unga kynslóðin eins mikið kaffi og þeir eldri?

Loks birtust fréttir um að Frjálslyndi flokkurinn og Nýtt afl hefðu sameinast. Þar með er ljóst að Jón Magnússon, foringi Nýs afls, er líklegri en áður til að komast á þing. Hann rær augljóslega á þau mið að Frjálslyndi flokkurinn sé búinn að ná ákveðinni stöðu í borginni eftir síðustu borgarstjórnarkosningar.

Það er sagt að vika sé langur tími í pólitík. Ég held að þessi vika teljist með lengra móti.

Jón G. Hauksson

[email protected]